# Humpy Koneru

Humpy Koneru (telugu: కోనేరు హంపి) (Vijayawada, 31 de març de 1987) és una jugadora d'escacs índia, que té el títol de Gran Mestre des de 2002.
Considerada una nena prodigi dels escacs, des de 2002 fins a 2008, va tenir el rècord de ser la dona més jove de tots els temps en esdevenir Gran Mestre (absolut) (i no simplement Gran Mestre Femení (WGM)), una fita que assolí als 15 anys, 1 mes, i 27 dies, superant així l'anterior marca de na Judit Polgár, en tres mesos; de tota manera, la marca ha estat superada posteriorment per na Hou Yifan.
El 2007 va sobrepassar el ràting de 2577 establert per Susan Polgar i va esdevenir la segona dona amb més Elo de la història. Ha estat, a més, la segona dona que mai hagi depassat els 2600 punts Elo, rere na Judit Polgár.
A la llista d'Elo de la FIDE del juny de 2022, hi tenia un Elo de 2586 punts, cosa que en feia la jugadora número 2 femenina del món (número 1 índia femenina i número 22 índia absoluta). El seu màxim Elo va ser de 2623 punts, a la llista de juliol de 2009 (posició 137 al rànquing mundial). Forma part del top 100 femení mundial.

## Resultats destacats en competició

Ha estat dos cops Campiona femenina de la Gran Bretanya (els anys 2000 i 2002), quan el campionat era obert a qualsevol jugador d'algun país integrant de la Commonwealth El 1997 es proclamà Campiona del món femenina Sub-10, a Canes. El 1998 es proclamà Campiona del món femenina Sub-12 a Orpesa. El 2000 es proclamà Campiona del món femenina Sub-14 també a Orpesa.
El 2001 es va proclamar Campiona del món juvenil. El 2003 es proclamà campiona femenina de l'Àsia. El 2006 participà en el Campionat del món femení celebrat a Iekaterinburg, però en fou eliminada en segona ronda. També el 2006 guanyà i obtingué la medalla d'or al torneig d'escacs ràpids femení dins els 15ns Jocs Asiàtics a Doha. El 2007, fou quarta al Festival d'escacs d'Abu Dhabi (els guanyadors foren Bassem Amin i Aixot Anastassian).
Al Campionat del món femení de 2008 celebrat a Nàltxik va arribar a les semifinals, però fou eliminada per na Hou Yifan. El 2009 empatà als llocs 1r-4t amb Oleksandr Aresxenko, Magesh Panchanathan i Evgeni Miroshnichenko a la Mumbai Mayor Cup.
El 2009, Humpy Koneru va acusar l'All India Chess Federation, (un organisme dirigit per homes de negocis amb connexions polítiques) de posar-li traves per participar en l'Olimpíada d'escacs de 2006 a Torí, i al seu pare Koneru Ashok, qui era també el seu entrenador, no se li va permetre de viatjar amb ella als torneigs que disputava. A l'edició de 2009-2010 del Gran Prix femení de la FIDE, celebrat a Nàltxik, hi fou 5a; (el torneig el guanyà Tatiana Kossíntseva).
És la finalista i aspirant al proper Campionat del món femení de 2011, previst per les darreries del 2011, en format matx contra la vigent campiona mundial Hou Yifan. Koneru es va classificar per la final tot vencent, el març de 2011 al torneig Grand Prix femení de la FIDE 2009–2011 a Doha, Qatar (empatà al primer lloc amb Elina Danielian, però la superà per desempat).
El 2012 empatà al segon lloc al Campionat del món femení de ràpides a Batumi, Geòrgia, amb 8/11 punts, amb Aleksandra Kosteniuk i Katerina Lahnó (la campiona fou Antoaneta Stéfanova).
L'octubre de 2015 fou subcampiona del Gran Prix de Mònaco amb 7 punts de 10 (la campiona fou Hou Yifan).
Al Grand Prix de la FIDE femení 2015-2016, després de quatre dels torneigs, la líder de la general era Koneru amb 335 punts, i havia jugat ja els tres torneigs permesos; finalment, però, la xinesa Ju Wenjun la va superar en el darrer torneig. Koneru Humpy fou així segona al Grand Prix, per quart cop en la seva carrera.
Fou segona al Grand Prix de la FIDE femení 2019–2021, cosa que li va permetre de classificar-se pel Torneig de Candidates de 2022.

## Premis

Humpy Koneru ha estat guardonada amb diversos premis importants a l'Índia, com el Premi Arjuna (2003), el Premi Padma Shri (2007) i el Premi Raja-Lakshmi (2008).

## Referències

* 1 2 «Nota biogràfica de Humpy Koneru» (en anglès). Chessgames.com. [Consulta: 27 abril 2011].
* ↑ «Humpy beats Judit Polgar by three months» (en anglès). ChessBase.com, 31-05-2002. [Consulta: 2 setembre 2010].
* ↑ «Top 20 Girls October 2007» (en anglès). ChessBase.com, 02-10-2007. [Consulta: 2 setembre 2010].
* ↑ FIDE: Taula de progrés Elo de Humpy Koneru
* ↑ «"Rànquing d'escaquistes per federació: Índia"» (en anglès). lloc web de la FIDE. [Consulta: 22 març 2020].
* ↑ Posició al rànquing mundial i evolució Elo de Humpy Koneru «benoni.de» (en alemany). Arxivat de l'original el 2013-12-03. [Consulta: 27 abril 2011].
* ↑ Top 100 mundial femení al lloc web de la FIDE
* ↑ A partir del 2004 al Campionat d'escacs de la Gran Bretanya només hi podrien participar jugadors amb nacionalitat britànica o irlandesa.
* ↑ «Campionats del món per edats: campions» (en portuguès). brasilbase. [Consulta: 13 febrer 2014].
* ↑ Weeks, Mark. «World Junior Chess Champions» (en anglès). mark-weeks.com. [Consulta: 13 maig 2011].
* ↑ «Campionat del món d'escacs femení de 2006» (en anglès). Mark Weeks. [Consulta: 2 setembre 2010].
* ↑ Crowther, Mark. «15th Asian Games». The Week in Chess 633: ChessCenter.com, 25-12-2006. Arxivat de l'original el 2009-01-04. [Consulta: 25 desembre 2011].
* ↑ Crowther, Mark. «TWIC 667: Abudhabi Chess Festival» (en anglès). TWIC, London Chess Center, 20-08-2007. [Consulta: 30 desembre 2012].
* ↑ «Campionat del món d'escacs femení de 2008» (en anglès). Mark Weeks. [Consulta: 2 setembre 2010].
* ↑ Zaveri, Praful. «Areshchenko triumphs in Mayor's Cup – Jai Ho Mumbai!!» (en anglès). ChessBase, 15-05-2009. [Consulta: 23 desembre 2011].
* ↑ «Humpy replies to Sundar» (en anglès). chessbase.com, 25-10-2009. [Consulta: 2 setembre 2010].
* ↑ «Nalchik, 2009-2010 Women's FIDE Grand Prix» (en anglès). FIDE. [Consulta: 2 setembre 2010].
* ↑ «Humpy pulls it off – wins Doha GM and qualifies» (en anglès). ChessBase, 05-03-2011.
* ↑ «Koneru shares first with Danielian in Doha, qualifies for title match» (en anglès). chessvibes.com, 06-03-2011. Arxivat de l'original el 2011-03-07. [Consulta: 6 maig 2011].
* ↑ «Koneru ties for first with Danielian in Doha and qualifies for World Title Match» (en anglès). chess.co.uk, 05-03-2011. Arxivat de l'original el 2012-03-05. [Consulta: 6 maig 2011].
* ↑ «Koneru Humpy wins FIDE Grand Prix». The Times of India. [Consulta: 9 novembre 2011].
* ↑ «FIDE Women's Grand Prix 2011». FIDE. [Consulta: 6 març 2011].
* ↑ «Stéfanova and Gunina winners at World Rapid and Blitz Championships» (en anglès). chessvibes.com. Arxivat de l'original el 2013-12-14. [Consulta: 14 desembre 2013].
* ↑ «Hou Yifan wins GP Monaco with round to spare». fide.com. [Consulta: 16 octubre 2015].
* ↑ (MikeKlein), Mike Klein. «Double Indian Win At Women's GP, Koneru Leads Overall». [Consulta: 24 novembre 2018].
* ↑ «Qualification for FIDE Women's Candidates Tournament 2022 announced» (en anglès). [Consulta: 6 maig 2021].
* ↑ «FIDE Women's World Championship. Cycle 2020-2022».

## Enllaços externs

* Posicions crítiques de les seves partides a «wtharvey.com». [Consulta: 2 setembre 2010]. (anglès)
* «Entrevista amb la GM Koneru Humpy» (en anglès). LatestChess.com, 11-12-2007. Arxivat de l'original el 1 d’octubre 2009. [Consulta: 2 setembre 2010].